钦定古今图书集成/方舆汇编/边裔典/第139卷 > 钉灵国
## 钦定古今图书集成/方舆汇编/边裔典/第139卷 > 钉灵国

图考

按《山海经海内经》：“北海之内有钉灵之国，其民从膝
已下有毛，马蹄，善走。”

〈注〉《诗·含神雾》曰：“马蹄自鞭，其蹄日行三百里。”

按《三国志·蛮夷传》注：“丁令国在康居北，胜兵六万人，
随畜牧出，名鼠皮、白昆子、青昆子皮。”此国去匈奴单
于庭安习水七千里，南去车师六国五千里，西南去
康居界三千里，西去康居王治八千里。或以为此丁
令即匈奴北丁令也。而北丁令在乌孙西，似其种别
也。又匈奴北有浑窳国。有屈射国。有丁令国。有隔昆
国。有新梨国。明北海之南自复有丁令，非此乌孙之
西丁令也。乌孙长老言“北丁令有马胫国，其人音声
似雁鹜，从膝以上身头，人也。膝以下生毛，马胫马蹄，
不骑马而走疾马，其为人勇健敢战也。”

按《三才图会》：“丁灵国在海内，人从膝下生毛，马蹄善
走，自鞭其脚，一日可行三百里，至应天府，马行二年。”